«Verdens verste flyselskap» har lansert «verdens dårligste bookingside»
Selskapet er nemlig det eneste av 681 flyselskaper verden over som hos britiske den britiske rangeringssiden Skytrax bare får en av fem stjerner. En stjerne betyr «veldig dårlig kvalitet». Nylig lanserte det statlige, nordkoreanske selskapet nettsider der de for første gang tilbyr reisende å kjøpe billetter via verdensveven. Selv reklamerer de med at det nå skal bli «enklere, raskere og mer pålitelig» å booke billetter. Mye kan tyde på at selskapet, som av mange blir omtalt som «verdens verste», ikke helt har lykkes på dette området heller.CNN har testet siden, og konkluderer i sin tittel på sine nettsider at dette er verdens dårligste bookingside. De skriver følgende etter gjentatte forsøk på å bestille en enveisbillett fra Nord-Koreas hovedstad Pyongyang til Shengyang, som er en av tre ruter man kan booke billetter til via nettsidene: «Vi lyktes ikke med å reservere en billett. I stedet fikk vi samme melding dag etter dag: «Vi klarer ikke å finne noen avganger på dine tidspunkt. Vær så snill å endre avreisen og forsøk igjen.»». Ifølge britiske Daily Telegraph er det mange andre som har forsøkt seg på de nye bookingsidene uten hell. Treig tilbakemelding, manglende tilgjengelighet og tilfeller av feilmeldinger etter søk er tilbakemeldingene som går igjen. Så gjenstår det selvsagt å se om dette bare har vært innkjøringsproblemer, eller om problemene vil vedvare.Det var etter at Nord-Koreas nye leder, Kim Jong-un, i sommer besøkte landets hovedflyplass, Sunan, at man besluttet å komme seg på nett. Ifølge The Korea Times ønsket han at man skulle komme opp på internasjonalt nivå. Samme avis skriver også at mye tyder på at det bare er utenlandske kunder som kan bruke nettsiden, som åpnet i august. Ifølge Reuters består størsteparten av flåten til Air Koryo av russiske Tupolev-fly. Flesteparten av de rundt 30 maskinene er svartelistet for flyvninger innenfor EU. Selskapet flyr totalt til 14 flyplasser i seks land. Det nordkoreanske flyselskapet er det eneste som bare har en stjerne hos Skytrax. Totalt er det 29 selskaper som bare har to stjerner, som står for «dårlig og inkonsekvent standard». Blant disse er Ryanair, som opererer i Norge.
Du har neppe reist mye med nordkoreanske Air Koryo. Det kan du trolig bare være glad for.